Καρδοπάτιον το κορυμβώδες

[μικρογραφία|Καρδοπάτιον το κορυμβώδες (''Cardopatium corymbosum'') [Σαμοθράκη|Νήσος Σαμοθράκη (26-6-2022)]]
Το είδος Καρδοπάτιον το κορυμβώδες (επιστημονική ονομασία *Cardopatium corymbosum*), είναι μια πολυετής, αγκαθωτή πόα της οικογένειας των Αστεροειδών (Asteraceae) η οποία ξεχωρίζει το καλοκαίρι για τα έντονα μπλε άνθη της, τα οποία σχηματίζουν πυκνές, θολωτές ταξιανθίες. Ανήκει στο γένος *Cardopatium*, το οποίο περιλαμβάνει ελάχιστα είδη στην περιοχή της Μεσογείου.

## Ετυμολογία
Η ετυμολογία του γένους *Cardopatium* θεωρείται από κάποιες πηγές αβέβαιη, ωστόσο συχνά συνδέεται με τη λέξη Carduus (γαϊδουράγκαθο) και το ελληνικό "πάτος" ή "πάτημα", υποδηλώνοντας ίσως ένα φυτό που μοιάζει με αγκάθι και αναπτύσσεται χαμηλά στο έδαφος.

Το όνομα του είδους *corymbosum*, προέρχεται από την ελληνική λέξη κόρυμβος (corymb). Αναφέρεται στον τρόπο διάταξης των ανθέων (κορυμβώδης ταξιανθία), όπου τα άνθη βρίσκονται στο ίδιο επίπεδο παρόλο που ξεκινούν από διαφορετικά σημεία του βλαστού.

## Γεωγραφική Κατανομή
Το φυτό είναι ενδημικό της Κεντρικής και Ανατολικής Μεσογείου. Απαντά  στην Νότια Ιταλία, Σικελία, Βόρεια Μακεδονία, Τουρκία, Κύπρος, Λίβανος, Συρία, Ισραήλ και Ιορδανία. Στην Ελλάδα συναντάται στην Ηπειρωτική χώρα, Πελοπόννησος, Κρήτη (σπάνιο), νησιά του Ανατολικού Αιγαίου και Ρόδος.

## Οικολογία & Ενδιαίτημα
Προτιμά ξηρές, ανοιχτές τοποθεσίες, βραχώδεις πλαγιές, παραθαλάσσιες περιοχές, άκρες δρόμων και εγκαταλελειμμένους αγρούς. Αναπτύσσεται σε υψόμετρα από το επίπεδο της θάλασσας έως τα 800 μέτρα. Είναι ημικρυπτόφυτο (τα ανανεωτικά του μπουμπούκια βρίσκονται στην επιφάνεια του εδάφους). Λόγω του ισχυρού ριζικού του συστήματος, βοηθά στην προστασία του εδάφους από τη διάβρωση. Αντέχει σε αλμυρά εδάφη και έντονη ξηρασία.

## Περιγραφή του Φυτού
Πολυετής πόα με ύψος 8–25 εκ., που συχνά έχει το ίδιο πλάτος με το ύψος της, σχηματίζοντας μια σφαιρική, αγκαθωτή μάζα.Τα φύλλα είναι εναλλασσόμενα, επιμήκη-αντιστρόφως λογχοειδή, με σκληρά αγκάθια στις άκρες των λοβών τους.Τα άνθη είναι πολυάριθμα,σε μικρά κεφάλια (διαμέτρου 5-10 χιλ.) με έντονο μπλε χρώμα. Κάθε κεφάλιο περιλαμβάνει 7-11 ερμαφρόδιτα σωληνοειδή άνθη. Η περίοδος ανθοφορίας διαρκεί από τα τέλη Μαΐου έως τον Αύγουστο.

## Παραπομπές


## Πηγές

* Boissier, P. E. 1875: Flora orientalis 3. – Basiliae, Genevae & Lugduni
* Davis, P. H. 1975: Flora of Turkey and the East Aegean Islands 5. – Edinburgh
* Dimopoulos, P., Raus, T., Bergmeier, E., Constantinidis, T., Iatroú, G., Kokkini, S., Strid, P. A. K. & Tzanoudakis, D. 2013: Vascular Plants of Greece. An annotated checklist. – Englera 31
* Jahn, R. & Schönfelder, P. 1995: Exkursionsflora für Kreta. – Stuttgart
* Pignatti, S. 1982: Flora d'Italia 3. – Bologna
* Rechinger, K. H. 1944: Flora aegaea. Flora der Inseln und Halbinseln des Ägäischen Meeres. – Denkschriften, Akademie der Wissenschaften in Wien. Mathematisch-Naturwissenschaftliche Klasse 105(1)
* Tutin, T. G., Heywood, V. H., Burges, N. A., Valentine, D. H., Walters, S. M. & Webb, D. A. (eds.) 1964–1980: Flora Europaea 1-5. – Cambridge: Cambridge University Press
* Öz, Ummahan 2019. MORPHOLOGY AND ANATOMY OF Cardopatium corymbosum (L.) Pers. (ASTERACEAE). Mugla Journal of Science and Technology. 5. 61-68. 10.22531/muglajsci.455082.

Κατηγορία:Ελληνική χλωρίδα
Κατηγορία:Σύνθετα